钦定古今图书集成/明伦汇编/官常典/第785卷 > 夏侯峤
## 钦定古今图书集成/明伦汇编/官常典/第785卷 > 夏侯峤

按《宋史》本传：“峤字峻极，其先幽州人。高祖秀，为济州
钜野镇游奕使，因家焉。父浦，梁开平中以明经至棣
州录事参军。峤幼好学，弱冠以词赋称，周相李谷延
至门下。又依西京留守向拱，摄伊阳令。拱移安州，又
令摄录事参军。太平兴国初，举进士甲科，解褐大理
评事，通判兴州。累迁右赞善大夫。从征太原，督刍粮”
于河朔，迁殿中丞、通判邠州。岁满，拜监察御史、通判
兴元府，进秩殿中丞。雍熙二年，代还，对便殿，太宗语
有司曰：“此人朕自知其材行，勿须奏拟。”即曰。改左补
阙、直史馆，赐绯鱼。会王师护边，乘传督河间餫道，就
命知莫州。逾月，徙洪州，改起居郎。真宗在襄邸，太宗
择朝士谨厚者为官属，即召入为翊善，赐金紫，加直
昭文馆。真宗尹京府，命兼推官，加司封员外郎。东宫
建，复兼中舍，迁工部郎中。及嗣位，拜给事中、知审刑
院，数月，擢枢密院副使。咸平元年，以户部郎中罢。二
年，始建讲读之职，命峤为翰林侍读学士。及杨徽之
卒，又命兼秘书监。是秋，江、浙饥，命为江南巡抚使。所
过疏理刑讼，存问耆老，务从宽简，人以为便。使还，采
病民二十馀事上之，亟诏厘革。又判吏部选事。峤善
鼓琴，好读《庄》、老书，淳厚谨慎，居官无过失。真宗尢爱
重之，多所询访，每以善人目之。素好道，留意养生，少
疾。景德元年五月，以选人俟对崇政殿，暴中风眩，亟
诏取金丹，上尊酒饵之，肩舆还第，遣内侍召外内名
医诊视，其夕卒，年七十二。诏赠兵部尚书，赗赐外，增
赐白金三百两给葬，录其子大理寺丞晟为太子中
舍，孙恭为奉礼郎，侄孙蔚赐同学究出身，峤在近侍，
恩遇甚渥。卒后数月，毕士安为相，抚坐叹曰：“使夏侯
君在，吾岂先据此位。”有集十五卷。大中祥符初，晟上
《汉武封禅图》，缋金匮、玉匮、石䃭、石距之状，咸有注释，
上览而善之。至驾部员外郎。恭至太子中舍。